Daar wag baie huiswerk op die Springbokke | Maroela Media
Owen Farrell – kolskieter. (Foto: Twitter)
Dit het Engeland Saterdag in die derde toets op Nuweland weer gewys toe die Rose die Bokke met 25-10 geklop het, nadat hulle rustyd met 6-3 voor was.
'n Ligpunt was dat die reeks reeds voor die toets met 2-0 (nou 2-1) beklink was, want daar wag heelwat kopkrap op die Springbokafrigter, Rassie Erasmus.
Net soos die verloortoets teen Wallis op 2 Junie in Washington, toe die veld ook nat was, kon die Bokke weer nie by die toestand aanpas nie.
Dalk was Erasmus se spankeuse verkeerd, want die agterste driehoek van Warrick Gelant, S'Bu Nkosi en Aphiwe Dyantyi, en die skakelpaar van Elton Jantjies en Faf de Klerk was swak, om nie sterker taal te gebruik nie.
Dié keer was die skoen aan die ander voet, want waar Engeland perfek by die toestande aangepas het, was sy dissipline ook puik, terwyl die Bokke 14 strafskoppe afgestaan het. Daarvan het Owen Farrell met ses uit ses pale toe geslaag.
Die Engelse het in dié toestande gedy. Dit het hulle soos 'n handskoen gepas. Ook het hul voorspelers dié keer die oorhand gehad. Ja, die Bokke kon op die nat veld nie die regterskouer in die skrums inkry nie. Hulle is by die afbreekpunte ore aangesit, waar hulle nege keer besit afgestaan het, terwyl Engeland net vier keer besit verloor het.
Hoe gouer Malcolm Marx terugkeer, des te beter, want al sê wie ook wat, as jy nie 'n baljagter het nie, gaan jy jou rieme die een of ander tyd styfloop.
Wat is uit die nederlaag wys geword?
Dat die Bokke sal moet leer om ook by nat toestande aan te pas, en nie net op die hoogte bo seevlak staat te maak om buitelandse spanne te troef nie.
Dink net daaraan as dit nat in Nieu-Seeland gaan wees wanneer die Bokke in die Rugbykampioenskap teen die All Blacks speel.
Daar is ook groter duidelikheid oor die toekoms van 'n paar spelers, want hulle kom op toetsvlak nie die mas op nie.
Ja, dalk pas 'n nat veld nie by hul sterkpunte nie, maar daar is te veel oppervlakkige leemtes.
Nietemin, om Engeland met 2-1 in die reeks te troef, bly 'n prestasie, al was dit suur by die soet.
Engeland 25(6) — Drie: Jonny May. Doelskop: Owen Farrell. Strafdoele: Owen Farrell (6).
Suid-Afrika 10 (3) — Drie: Jesse Kriel. Doelskop: Elton Jantjies. Strafdoel: Elton Jantjies.
Verkeerd gekies v die omstandighede. Ten minste weet ons nou wie is die beste. Cheers Elton.
Die Engelse gaan laag in die losskrums in en behou die bal.
Ons probeer soos kameelperde in die los gaan en verloor telkens die bal.
Met sulke spankeuses kan ek nie sien dat die Bokke veel gaan vermag nie.
Haai snaaks hoe baie mense voor die reeks voorspel het SA gaan 2-1 wen. Eers moet Erasmus SE BEELD nog meer gepoets word sodat die publiek se vertroue nog meer kan styg in hom, om sodoende sy taak en opdragte vanaf sy polities georiënteerde werkgewers ten volle te kan laat slaag. Dan in ruil sal die ENGELSE afrigter se eer weer herstel word met n goeie wen aan die einde, siedaar almal is gelukkig en tevrede. Jammer maar ek voel iets drasties verkeerd aan.
Soos dinge lyk is nie altyd soos dit is nie. (Ou Duitse oorlogsaksioma). Dit lyk na ñ n nederlaag. Dit was eintlik maar net ñ eksperiment. Ek dink nie Rassie het belanggestel in die telling nie. Die reeks was in elk geval klaar beslis.